Γνωμοδότηση της Οικονομικής και Κοινωνικής Επιτροπής για τις

- «Πρόταση κανονισμού (ΕΚ) του Συμβουλίου για τη βελτίωση της αποτελεσματικότητας των γεωργικών διαρθρώσεων»,

- «Πρόταση κανονισμού (ΕΚ) του Συμβουλίου για τη βελτίωση των συνθηκών μεταποίησης και εμπορίας των γεωργικών προϊόντων» και

- «Πρόταση κανονισμού (ΕΚ) του Συμβουλίου περί των ομάδων παραγωγών και των ενώσεων αυτών»

(96/C 204/12)

Στις 1 Απριλίου 1996 και με βάση τα άρθρα 43 και 198 περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής, για τις ανωτέρω προτάσεις.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 11 Απριλίου 1996 (Μόνος εισηγητής: J. Bento Gonηalves).

Κατά τη 335η σύνοδο ολομέλειας της 24ης και 25ης Απριλίου 1996 (συνεδρίαση της 24ης Απριλίου 1996), η ΟΚΕ υιοθέτησε με 102 ψήφους υπέρ, 3 ψήφους κατά και 15 αποχές την ακόλουθη γνωμοδότηση.

1. Κύρια σημεία των προτάσεων

1.1. Με τις τρεις ανωτέρω προτάσεις κανονισμού αποσκοπείται να καταστούν σαφέστεροι και εύχρηστοι οι κανόνες που διέπουν τον τομέα των γεωργικών διαρθρώσεων σε όλη την επικράτεια της Ευρωπαϊκής Ένωσης, κανόνες οι οποίοι είναι καθοριστικής σημασίας για την επίτευξη των στόχων βελτίωσης της γεωργικής οικονομίας.

1.2. Το πεδίο εφαρμογής τους είναι κυρίως οι εκμεταλλεύσεις που βρίσκονται στα κοινοτικά εδάφη τα οποία περιλαμβάνονται στο στόχο 5α, οι βασικοί κανονισμοί του οποίου είναι οι 1360/78, 866/90 και 2328/91, που εγκρίθηκαν κατά τα έτη 1978, 1990 και 1991 αντίστοιχα.

1.3. Η παρούσα πρόταση συγκεντρώνει και κωδικοποιεί την ποικίλη νομοθεσία, με προσαρμογή στα σημερινά δεδομένα των διαφόρων νομικών κειμένων ώστε να καταστεί σαφέστερη και εναργέστερη, προκειμένου να διευκολυνθεί η πρόσβαση σε αυτήν των αποδεκτών της.

2. Ειδικές παρατηρήσεις

2.1. Λαμβάνοντας υπόψη τις απόψεις και τις αρχές που διατυπώνονται από την Επιτροπή στην πρόταση κανονισμού του Συμβουλίου, COM(95) 434 τελικό, καθώς και στη γνωμοδότηση CES 1452/95 της ΟΚΕ, η ΟΚΕ θεωρεί ότι η Επιτροπή θα πρέπει να αξιοποιήσει την εν λόγω πρωτοβουλία κωδικοποίησης των διαφόρων νομικών μέσων που εξετάζονται, προκειμένου να επιφέρει βελτιώσεις στο νομικό πλαίσιο που διέπει τις οργανώσεις παραγωγών, γενικά και, ειδικότερα, των παραγωγών οπωροκηπευτικών.

2.1.1. Η πρόταση κανονισμού (ΕΚ) του Συμβουλίου (έγγρ. COM(96) 58 τελικό - 96/0046 CNS), σχετικά με τις ομάδες παραγωγών και τις ενώσεις τους, θα πρέπει να λάβει υπόψη τις προτεινόμενες βελτιώσεις και να απλοποιήσει τη διαδικασία αναγνώρισης των γεωργικών συνεταιρισμών, ως οργανώσεων παραγωγών εκ μέρους των κρατών μελών, με στόχο την αξιοποίηση της ήδη μακρόχρονης και σημαντικής εμπειρίας τους στον εν λόγω τομέα, χωρίς να παραβιάζεται η αρχή της ίσης μεταχείρισης, σε σχέση με άλλες ισχύουσες νομικές μορφές.

2.1.2. Θα πρέπει επίσης να προβλεφθεί ρητά η δυνατότητα για τις ενώσεις να απαρτίζονται αποκλειστικά από παραγωγούς αγροτικών προϊόντων της ΕΕ, από συνεταιριστικές επιχειρήσεις καθώς και από ομίλους συνεταιρισμών.

3. Η ΟΚΕ υποστηρίζει την πρόταση της Επιτροπής, με τις βελτιώσεις που αναφέρονται στο σημείο 2 της παρούσας γνωμοδότησης.

Βρυξέλλες, 24 Απριλίου 1996.

Ο Πρόεδρος

της Οικονομικής και Κοινωνικής Επιτροπής

Carlos FERRER